Voormalige Valke-hoof gaan nou korrupsie in Jhb pak | Netwerk24
09 November 2016 18:29
Shadrack Sibiya, voormalige Valkehoof in Gauteng, gaan korrupsie in die Johannesburgse stadsraad beveg.
Sibiya is as die hoof van die metroraad se nuwe teenkorrupsie-eenheid aangestel.
Herman Mashaba, burgemeester van Johannesburg, het Sibiya se aanstelling Woensdag bekend gemaak en sê Sibiya het die nodige integriteit, ondervinding en dapperheid vir die rol en om inwoners se vertroue in die raad te herstel.
"Toe ek burgemeester word, het ek korrupsie as openbare vyand nommer een verklaar," sê Mashaba.
Hy sê hy word toegegooi met aantygings, forensiese verslae en inligting oor twyfelagtige tenders wat toegesmeer is.
" 'n Aantal ondersoeke is reeds in 'n gevorderde stadium en die bevindings sal binnekort bekend gemaak word."
Hy sê daar is 'n groot vrees dat sy administrasie die ANC se korrupsie, wanbestuur en nepotisme gaan ontbloot.
"Dit is hoekom daar opsetlike pogings deur die ANC is om die DA-regering in die raad ineen te laat stort."
Toe ek burgemeester word, het ek korrupsie as openbare vyand nommer een verklaar.
Sibiya het vantevore as die spesiale hoofondersoekbeampte van die Skerpioene gedien, en as hoof van dié eenheid in die Vrystaat.
Hy het 'n brigadier geword toe hy aan die hoof was van die Valke se handelsmisdaadeenheid, en toe die eenheid se hoof in Gauteng geword.
Mashaba het sy vertroue in Sibiya uitgespreek en 'n beroep op hom gedoen om tenders wat aan familielede van amptenare toegeken is, te identifiseer.
Lt.genl. Berning ­Ntlemeza, hoof van die Valke, het Sibiya in September 2015 afgedank weens sy beweerde rol in die Zimbabwe-uitleweringsdebakel.
Sibiya is in 'n dissiplinêre ondersoek skuldig bevind aan wangedrag.
Hy hou egter vol dat die aantygings teen hom aanhangig gemaak is uit wraak nadat hy die voormalige misdaadintelligensiehoof, Richard Mdluli, ondersoek het op aanklagte van moord. – News24